Sekä kyllä- että ei-kampanjan kylttejä on Irlannissa nyt kaikkialla.

Sekä kyllä- että ei-kampanjan kylttejä on Irlannissa nyt kaikkialla. Artur Widak / AFP

Irlannissa äänestetään tänään maan hyvin tiukan aborttilain lieventämisestä.

Vuonna 1983 maan perustuslakiin tuli kahdeksas lisäys, jonka mukaan syntymättömällä lapsella ja äidillä on yhtäläinen oikeus elämään. Kansanäänestyksessä kysytään, haluavatko äänestäjät kumota tämän lisäyksen.

Abortti sallitaan Irlannissa vain, jos äidin henki on vaarassa – ei esimerkiksi raiskaus- tai insestitapauksissa.

Jos kyllä-äänet voittavat, hallitus esittää lakia, joka sallii abortin kaikissa tapauksissa 12. raskausviikkoon asti. Lakiesitys sallii abortin 24. raskausviikkoon asti, jos äidin henki tai terveys on vaarassa tai sikiöllä on kuolemaan johtava vamma.

Irlannin terveysviranomaisten mukaan vuonna 2016 maassa tehtiin 25 laillista aborttia. Samaan aikaan yli 3 000 naista matkusti Isoon-Britanniaan saamaan raskaudenkeskeytyksen.

Sekä kyllä- että ei-kampanjat ovat olleet hyvin näkyviä Irlannissa. Ennakkokyselyiden mukaan tiukkaa aborttilakia kannattava ei-kampanja on kuronut kokoon eroa kannattajien välillä. Äänestyksestä odotetaan hyvin tiukkaa.

Jutussa on käytetty lähteinä Guardianin (siirryt toiseen palveluun) ja BBC:n uutisia (siirryt toiseen palveluun).

Lue lisää aiheesta:

Irlanti ei salli raskaudenkeskeytystä, vaikka sikiön vamma johtaisi varmaan kuolemaan – Aborttimatka Englantiin oli ”elämäni kauhein kokemus”

Google estää Irlannissa aborttiin liittyvät mainokset – somejätit yrittävät pitää näppinsä erossa kansanäänestyksestä

Aiheesta muualla:

The Irish Times: Abortion Referendum (siirryt toiseen palveluun)